વમળમાંથી નીકળીને સડસડાટ ખીણના કુદરતી વળાંક તરફ જોશભેર ફેંકાયેલી ઈરમાએ છેલ્લી પછડાટ ખાધી હતી અને કાંઠાની દિશા તરફ તેનો હાથ લંબાયેલો પાન્ડુએ જોયો. પાન્ડુએ હતી એટલી તાકાત એકઠી કરીને અંતર કાપવાની કોશિષ કરી. વમળના ઘૂમરાટાને મહામુસીબતે તારતો એ વળાંક પર પહોંચ્યો, પણ ત્યાં પાણીનું તાણ અત્યંત તીવ્ર હતું. પાછળ આવતાં માન્જોના આદમીઓ એથી ય થોડાંક આગળ જઈ શક્યા. છેવટે તેમણે ત્યાં જ અટકી જવું પડ્યું.